Tarybos reglamentas (EB) Nr. 2006/97
1997 m. spalio 9 d.
nustatantis tam tikras Maroko kilmės alyvuogių aliejaus importui skirtų specialių priemonių taikymo taisykles
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą,
kadangi Europos ekonominės bendrijos ir Maroko Karalystės Bendradarbiavimo susitarimo [1], toliau - Bendradarbiavimo susitarimas, 18 ir 17 straipsniai bei B priedas numato specialias priemones, skirtas alyvuogių aliejaus, priskiriamo KN 1509 ir 1510 kodams, pagaminto išskirtinai Maroke ir iš tos šalies tiesiogiai vežamo į Bendriją, importui;
kadangi alyvuogių aliejui, priskiriamam KN 15091010, 15091090 ir 15100010, kodams, specialios priemonės numato išskaityti iš rinkliavos vienodo dydžio sumą, lygią 0,7245 ekiu už 100 kilogramų, kuri atitinka Bendradarbiavimo susitarimo 17 straipsnio 1 dalies a punkte numatytą sumažinimą; kadangi, jei Marokas taiko eksporto mokestį, tos priemonės numato dar sumažinti tokią rinkliavą suma, atitinkančia eksporto mokestį, bet ne didesne kaip 14,60 ekiu už 100 kilogramų, kuri atitinka Bendradarbiavimo susitarimo 17 straipsnio 1 dalies b punkte numatytą sumažinimą, ir 14,60 ekiu suma už 100 kilogramų, atitinkančia Bendradarbiavimo susitarimo B priede numatytą papildomą sumą;
kadangi Bendrija su Maroko Karalyste sudarė susitarimą pasikeičiant laiškais, pratęsiantį specialias priemones, paremtas muitų vienodo dydžio sumažinimu, po 1994 m. sausio 1 d. Bendradarbiavimo susitarimo galiojimo laikotarpiui [2];
kadangi Sutartis dėl žemės ūkio, sudaryta daugiašalių derybų dėl prekybos Urugvajaus raunde [3], numato, kad kintamo dydžio rinkliavos, taikomos importuojamiems žemės ūkio produktams, turi būti pakeistos nustatyto dydžio muitais nuo 1995 m. liepos 1 d.;
kadangi dėl vis dar taikomų tų priemonių reikia priimti naujas įgyvendinimo taisykles ir panaikinti 1976 m. birželio 24 d. Tarybos reglamentą (EEB) Nr. 1521/76 dėl Maroko kilmės alyvuogių aliejaus importo [4];
kadangi pagal Bendradarbiavimo susitarimą specialus eksporto mokestis turėtų būti įtrauktas į alyvuogių aliejaus kainą, jį įvežant į Bendriją; kadangi, siekiant užtikrinti aptariamųjų priemonių teisingą taikymą, reikėtų priimti priemones, būtinas užtikrinti, kad mokestis būtų sumokėtas ne vėliau kaip tuo metu, kai aliejus yra įvežamas;
kadangi, jei dabartinės specialių priemonių, numatytų Bendradarbiavimo susitarime, sąlygos bus pakeistos, ypač dėl sumų, arba jei bus sudarytas naujas susitarimas, gali reikėti patikslinti šį reglamentą, kad į jį būtų įtraukta informacija apie tuos pokyčius; kadangi reikėtų numatyti, kad tuos patikslinimus priimtų Komisija 1966 m. rugsėjo 22 d. Tarybos reglamento Nr. 136/66/EEB dėl bendro aliejų ir riebalų rinkos organizavimo [5] 38 straipsnyje nustatyta tvarka;
kadangi Reglamentu (EB) Nr. 2146/95 [6] Komisija įvedė savarankišką sistemą kaip pereinamojo laikotarpio priemonę, kurios galiojimas baigiasi 1997 m. birželio 30 d.; kadangi dėl to šis reglamentas turėtų būti taikomas nuo 1997 m. liepos 1 d.,
PRIĖMĖ ŠĮ REGLAMENTĄ:
1 straipsnis
Šis reglamentas nustato tam tikras specialių priemonių, skirtų Maroko kilmės alyvuogių aliejaus importui, taikymo taisykles.
2 straipsnis
1. Muito dydis, taikomas alyvuogių aliejaus, išskyrus rafinuotą aliejų, įtraukto į KN 15091010, 15091090 ir 15100010 kodus, pagaminto išskirtinai Maroke ir tiesiogiai iš tos šalies vežamo į Bendriją, importui sumažinamas 0,7245 ekiu už 100 kilogramų.
2. Jei Marokas taiko specialų eksporto mokestį alyvuogių aliejui, pagamintam išskirtinai Maroke ir tiesiogiai iš tos šalies vežamam į Bendriją, muito dydis dar mažinamas suma, lygia specialiam mokesčiui, neviršijančiam 14,60 ekiu už 100 kilogramų, pridedant po 14,60 ekiu už 100 kilogramų.
3. Muito dydžio mažinimas, numatytas 2 dalyje, taikomas visam alyvuogių aliejaus importui, kuriam importuotojas, importuodamas aliejų, pateikia įrodymus, kad specialus eksporto mokestis įtrauktas į importo kainą.
3 straipsnis
1. Muitų dydis, taikomas įvežant į Bendriją rafinuotą aliejų, priskiriamą KN 15099000 kodui, pagamintam išskirtinai Maroke ir tiesiai iš tos šalies vežamam į Bendriją, sumažinamas 4,661 ekiu už 100 kilogramų.
2. Muitų dydis, taikomas įvežant į Bendriją rafinuotą aliejų, priskiriamą KN 15109000 kodui, pagamintam išskirtinai Maroke ir tiesiai iš tos šalies vežamam į Bendriją, sumažinamas 8,754 ekiu už 100 kilogramų.
4 straipsnis
Išsamias šio reglamento taikymo taisykles priima Komisija Reglamento Nr. 136/66/EEB 38 straipsnyje nustatyta tvarka.
5 straipsnis
Jei dabartinės specialių priemonių, numatytų Bendradarbiavimo susitarime, sąlygos pakeičiamos, ypač dėl sumų, arba sudarius naują susitarimą, Komisija priima dėl to kylančias šiam reglamentui būtinas pritaikomąsias pataisas Reglamento Nr. 136/66/EEB 38 straipsnyje nustatyta tvarka.
6 straipsnis
Reglamentas (EEB) Nr. 1521/76 panaikinamas.
7 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 1997 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1997 m. spalio 9 d.